b'\n_START_ARTICLE_\nVjatjeslav Molotov\n_START_SECTION_\nTidlige liv og karriere (1890\xe2\x80\x931930)\n_START_PARAGRAPH_\nMolotov blev f\xc3\xb8dt som Vjatjeslav Mikhajlovitj Skrjabin (russisk:\xd0\x92\xd1\x8f\xd1\x87\xd0\xb5\xd1\x81\xd0\xbb\xd0\xb0\xd0\xb2 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\xa1\xd0\xba\xd1\x80\xd1\x8f\xcc\x81\xd0\xb1\xd0\xb8\xd0\xbd) i landsbyen Kukarka (den nuv\xc3\xa6rende Sovjetsk i Kirov oblast) som s\xc3\xb8n af en butiksassistent, og var (som det ofte fremstilles) ikke i familie med komponisten Aleksandr Skrjabin. Han gik i gymnasiet i Kazan og blev medlem af bolsjevikfraktionen i Ruslands Socialdemokratiske Arbejderparti i 1906. Han antog pseudonymet Molotov (fra russisk molot, "hammer") p\xc3\xa5 grund af sit politiske arbejde. Hans andet partik\xc3\xa6lenavn var \'stenr\xc3\xb8ven\', som skyldtes hans lange arbejdstider ved skriveborde (han meddelte en gang, at han ville tage en lur p\xc3\xa5 13 minutter, og han v\xc3\xa5gnede derefter op pr\xc3\xa6cis 13 minutter efter). Han blev arresteret i 1909 og tilbragte to \xc3\xa5r i eksil i Vologda. I 1911 blev han indskrevet p\xc3\xa5 den polytekniske l\xc3\xa6reanstalt i Sankt Petersborg og blev ogs\xc3\xa5 en del af redaktionen p\xc3\xa5 Pravda, den undergrundsavis, som Josef Stalin var redakt\xc3\xb8r for. I 1915 blev Molotov igen arresteret og deporteret til Irkutsk, men i 1916 flygtede han og vendte tilbage til hovedstaden._NEWLINE_Molotov blev medlem af bolsjevikkernes partikomit\xc3\xa9 i Petrograd i 1916. Under hans ledelse tog Pravda en retning mod venstre for at v\xc3\xa6re i opposition til den midlertidige regering, som var blevet dannet efter februarrevolutionen. Da Josef Stalin kom tilbage til byen vendte han avisens politiske linje igen, men da partiets leder, Vladimir Lenin, ankom, annullerede han Stalins beslutning. P\xc3\xa5 trods af dette blev Molotov Stalins proteg\xc3\xa9 og t\xc3\xa6tte samarbejdspartner i en alliance, der senere skulle skaffe Molotov vigtige poster. Molotov blev medlem af sovjetten i Petrograd, som planlagde oktoberrevolutionen, der effektivt fik bolsjevikkerne til magten._NEWLINE_I 1918 blev Molotov sendt til Ukraine for at deltage i den russiske borgerkrig, som br\xc3\xb8d ud p\xc3\xa5 dette tidspunkt. Eftersom han ikke var nogen milit\xc3\xa6rmand, deltog han ikke i kampene. I 1920 blev han generalsekret\xc3\xa6r for Ukraines bolsjevikpartis centralkomit\xc3\xa9. Lenin kaldte ham tilbage til Moskva i 1921 og forfremmede ham til et fuldgyldigt medlemskab af Sovjetunionens kommunistiske partis centralkomit\xc3\xa9 og Orgbureauet, og han blev leder for partisekretariatet. Han blev valgt som medlem uden stemmeret i Politbureauet i Sovjetunionen i 1921, og varetog funktionen som generalsekret\xc3\xa6r i Sovjetunionens kommunistiske parti, og hans varetagelse af sidstn\xc3\xa6vnte funktion blev kritiseret af b\xc3\xa5de Lenin og Lev Trotskij - Lenin havde bem\xc3\xa6rket "skamfuld bureaukratisme" og dum opf\xc3\xb8rsel. Efter r\xc3\xa5d fra Molotov og Nikolaj Bukharin besluttede Centralkomit\xc3\xa9en at reducere antallet af Lenins arbejdstimer. I 1922 blev Stalin generalsekret\xc3\xa6r for bolsjevikpartiet med Molotov som de facto vicegeneralsekret\xc3\xa6r. Molotov beundrede Stalin, men var ogs\xc3\xa5 \xc3\xa5ben i sin kritik af ham. Under Stalins beskyttelse blev Molotov medlem af _NEWLINE_Politbureauet i Sovjetunionen i 1926._NEWLINE_Under magtkampene som fulgte i k\xc3\xb8lvandet af Lenins d\xc3\xb8d i 1924 fortsatte Molotov med at v\xc3\xa6re en loyal st\xc3\xb8tte til Stalin mod dennes rivaler, f\xc3\xb8rst Lev Trotskij, senere Lev Kamenev og Grigorij Zinovjev, og sluttelig Nikolaj Bukharin. Molotov blev en ledende figur i partiets "stalisnistiske midte", som ogs\xc3\xa5 omfattede Kliment Vorosjilov og Grigorij Ordzjonikidze. Trotskij og hans st\xc3\xb8tter undervurderede Molotov, som s\xc3\xa5 mange andre gjorde det. Trotskij kaldte ham "den personificerede middelm\xc3\xa5dighed", mens Molotov selv pedantisk korrigerede kammerater, som henviste til ham som \'stenr\xc3\xb8ven\', og sagde, at Lenin faktisk havde d\xc3\xb8bt ham \'jernr\xc3\xb8ven\'. Det kedelige udseende gemte dog over en skarp hjerne og et stort administrativt talent. Han arbejdede mest bag scenen og udviklede et image som farvel\xc3\xb8s bureaukrat - for eksempel var han den eneste leder blandt bolsjevikkerne, som bar jakke og slips. I 1928 afl\xc3\xb8ste Molotov Nikolaj Uglanov som f\xc3\xb8rstesekret\xc3\xa6r i Moskvas kommunistiske parti, en funktion han varetog indtil 15. august 1929. I en lang tale til Centralkomit\xc3\xa9en i 1929 fortalte Molotov medlemmerne, at den sovjetiske regering ville p\xc3\xa5begynde en tvungen kollektiviseringskampagne for at l\xc3\xb8se problemet med det tilbagest\xc3\xa5ende sovjetiske landbrug.\n_START_SECTION_\nFormand for Folkekommiss\xc3\xa6rernes r\xc3\xa5d (1930\xe2\x80\x931941)\n_START_PARAGRAPH_\nP\xc3\xa5 m\xc3\xb8det i Centralkomit\xc3\xa9en den 19. december 1930 blev Aleksej Rykov, Formanden for Folkekommiss\xc3\xa6rernes r\xc3\xa5d (som tilsvarede en vestlig regeringschef) afl\xc3\xb8st af Molotov. P\xc3\xa5 denne post kontrollerede Molotov Stalin-regimets kollektivisering af landbruget. Han fulgte Stalins linje ved at anvende en kombination af propaganda og tvang mod storb\xc3\xb8ndernes fors\xc3\xb8g p\xc3\xa5 at sabotere kollektiviseringen, inklusiv deportering af millioner af kulakker (storb\xc3\xb8nder) til arbejdslejre. Et enormt antal af de deporterede d\xc3\xb8de som f\xc3\xb8lge af d\xc3\xa5rligt helbred og alt for meget arbejde. Han underskrev Loven om sm\xc3\xa5aks og stod personligt i spidsen for komit\xc3\xa9en for kornforsyning i Ukraine, som beslaglagde 4,2 mio. ton korn fra b\xc3\xb8nderne under en omfangsrig menneskeskabt hungersn\xc3\xb8d (kendt i Ukraine som Holodomor). Nutidige historikere ansl\xc3\xa5r, at mellem 7 og 11 millioner mennesker d\xc3\xb8de, enten p\xc3\xa5 grund af sult eller under ophold i arbejdslejre, under indsatsen for at kollektivisere g\xc3\xa5rdene. Molotov kontrollerede ogs\xc3\xa5 den f\xc3\xb8rste fem\xc3\xa5rsplan, som var rettet mod hurtig industrialisering._NEWLINE_Sergej Kirov, leder af partiorganisationen i  Leningrad blev dr\xc3\xa6bt i 1934, og visse personer mente, at hans d\xc3\xb8d var bestilt af Stalin. Kirovs d\xc3\xb8d udl\xc3\xb8ste en anden krise, den store udrensning. I 1938 blev 20 ud af 28 folkekommiss\xc3\xa6rer i Molotovs regering henrettet efter ordre fra Molotov eller Stalin. Udrensningerne blev udf\xc3\xb8rt af Stalins politichefer, Nikolaj Jezjov var hovedplanl\xc3\xa6ggeren og Kliment Vorosjilov, Lazar Kaganovitj og Molotov var dybt involveret i processerne. Stalin beordrede ofte Molotov og andre medlemmer af politbureauet til at underskrive d\xc3\xb8dsdommene over prominente ofre for udrensning, og Molotov gjorde det altid uden sp\xc3\xb8rgsm\xc3\xa5l. Der er ikke nogen kilder p\xc3\xa5 at Molotov skulle have fors\xc3\xb8gt at mildne udrensningerne eller redde enkeltpersoner, som andre sovjetiske politikere gjorde det. Under den store udrensning godkendte Molotov personligt 372 dokumenterede henrettelseslister, hvilket er mere end hvad alle andre sovjetiske magthavere, inklusiv Stalin, godkendte. Det er bekendt, at Molotov var en af de f\xc3\xa5 personer, som Stalin \xc3\xa5bent diskuterede udrensningerne med. Selv om Molotov og Stalin underskrev en offentlig bekendtg\xc3\xb8relse i 1938, som meddelte, at de 2 magthavere ikke havde forbindelse til den store udrensning, s\xc3\xa5 st\xc3\xb8ttede Molotov den store udrensning og henrettelserne privat, ogs\xc3\xa5 efter Stalins d\xc3\xb8d. _NEWLINE_P\xc3\xa5 trods af de store menneskelige omkostninger under Molotovs ledelse gjorde Sovjetunionen samtidig store fremskridt ved at indf\xc3\xb8re nye teknologier i landbrug og industri. I et af Molotovs dokumenter skrev han om hvordan kannibalisme og sult stadig var alvorlige problemer i Sovjetunionen selv i 1937. Andrej Vysjinskij, den \xc3\xb8verste anklager, fortalte endda selv Molotov om h\xc3\xa6ndelser, hvor m\xc3\xb8dre havde spist deres nyf\xc3\xb8dte b\xc3\xb8rn. Adolf Hitlers fremkomst i Nazityskland resulterede i udviklingen af en moderne v\xc3\xa5benindustri efter ordre fra den sovjetiske regering. I den sidste ende var det denne v\xc3\xa5benindustri, der sammen med lend-lease fra USA hjalp Sovjetunionen til en f\xc3\xb8rende position i 2. verdenskrig (Store F\xc3\xa6drelandskrig). Udrensningen i den R\xc3\xb8de H\xc3\xa6rs top, som Molotov deltog i, sv\xc3\xa6kkede Sovjetunionens forsvarsevne og medvirkede til de milit\xc3\xa6re katastrofer i 1941 og 1942, som fortrinsvis skyldtes, at man ikke var klar til krig. Udrensningerne f\xc3\xb8rte ogs\xc3\xa5 til afviklingen af privat landbrug og dets erstatning ved kollektiviseret landbrug. Dette f\xc3\xb8rte til kronisk ineffektivitet og produktion under m\xc3\xa5let, som det sovjetiske styre aldrig helt fik rettet op p\xc3\xa5._NEWLINE_Molotov blev beskrevet som vegetar og afholdsmand af den amerikanske journalist John Gunther i 1938. Milovan Djilas p\xc3\xa5stod dog, at Molotov "drak mere end Stalin"  men lagde dog ikke m\xc3\xa6rke til, at han var vegetar, p\xc3\xa5 trods af at han havde deltaget i flere middage sammen med ham.\n_START_SECTION_\nUdenrigsminister (1939\xe2\x80\x931949)\n_START_PARAGRAPH_\nEfter M\xc3\xbcnchenaftalen og Hitlers efterf\xc3\xb8lgende invasion af Tjekkoslovakiet i 1938, mente Stalin i 1939, at Storbritannien og Frankrig ikke var trov\xc3\xa6rdige alliancepartnere mod tysk ekspansion, s\xc3\xa5 han s\xc3\xb8gte i stedet at im\xc3\xb8dekomme Nazityskland. I maj 1939 blev udenrigsminister Maksim Litvinov fjernet og Molotov blev udn\xc3\xa6vnt som hans efterf\xc3\xb8lger. Som premierminister blev Molotov afl\xc3\xb8st af Stalin._NEWLINE_Hitler afviste f\xc3\xb8rst diplomatiske signaler fra Sovjetunionen om at Stalin \xc3\xb8nskede at indg\xc3\xa5 en ikke-angrebs-pagt, men i begyndelsen af august 1939 gav han udenrigsminister Joachim von Ribbentrop bemyndigelse til at indlede seri\xc3\xb8se forhandlinger. En handelsaftale blev indg\xc3\xa5et den 18. august, og den 22. august fl\xc3\xb8j Ribbentrop til Moskva for at f\xc3\xa6rdigg\xc3\xb8re en formel traktaten. Selv om traktaten er kendt som Molotov-Ribbentrop-pagten var det Stalin og Hitler, og ikke Molotov og Ribbentrop, der bestemte traktatens indhold. Den vigtigste del af aftalen var den hemmelige protokol, der banede vejen for delingen af Polen, Finland og de baltiske stater mellem Nazityskland og Sovjetunionen, og f\xc3\xb8rte til den sovjetiske indlemmelse af Bessarabien (en del af Rum\xc3\xa6nien p\xc3\xa5 dette tidspunkt, nu Moldova). Denne protokol gav Hitler gr\xc3\xb8nt lys for invasionen af Polen, som indledtes den 1. september. Den 5. marts 1940 gav Lavrentij Pavlovitj Berija et notat til Molotov, Anastas Mikojan, Kliment Vorosjilov og Stalin, i hvilket henrettelsen af 25.700 polske officerer og personer, der var modstandere af Sovjetunionen, blev beordret - dette f\xc3\xb8rte til Katynmassakren._NEWLINE_I henhold til pagten blev Hitler givet bemyndigelse til at bes\xc3\xa6tte to tredjedele af det vestlige Polen s\xc3\xa5vel som Litauen. Molotov fik frie h\xc3\xa6nder i forhold til Finland. Vinterkrigen som fulgte, f\xc3\xb8rte p\xc3\xa5 grund af st\xc3\xa6rk finsk modstand og d\xc3\xa5rlig sovjetisk lederskab til, at Finland mistede dele af sit territorium, men ikke sin uafh\xc3\xa6ngighed. Pagten fik senere en tilf\xc3\xb8jelse, som inkluderede Litauen i sovjetisk interessesf\xc3\xa6re mod \xc3\xa6ndrede gr\xc3\xa6nser i Polen. Disse bes\xc3\xa6ttelser f\xc3\xb8rte til massive lidelser og tab af liv i de lande, der blev besat og delt af de to diktatorer._NEWLINE__NEWLINE_I november 1940 sendte Stalin Molotov til Berlin for at m\xc3\xb8des med Ribbentrop og Adolf Hitler. I januar 1941 bes\xc3\xb8gte den britiske udenrigsminister Anthony Eden Tyrkiet i fors\xc3\xb8get p\xc3\xa5 at f\xc3\xa5 tyrkerne til at g\xc3\xa5 ind i krigen p\xc3\xa5 de allieredes side. Selv om form\xc3\xa5let med Edens bes\xc3\xb8g prim\xc3\xa6rt var anti-tysk frem for anti-sovjetisk, s\xc3\xa5 antog Molotov det modsatte, og h\xc3\xa6vdede i en r\xc3\xa6kke samtaler med den italienske ambassad\xc3\xb8r, Augusto Rosso, at Sovjetunionen snart ville st\xc3\xa5 overfor en britisk-tyrkisk invasion af Krim. Den britiske historiker D.C. Watt har p\xc3\xa5 baggrund af Molotovs ytringer overfor Rosso argumenteret for, at Sovjetunionen i begyndelsen af 1941 ans\xc3\xa5 Storbritannien og ikke Tyskland som den st\xc3\xb8rste trussel._NEWLINE_Molotov-Ribbentrop-pagten satte rammen for de sovjetisk-tyske relationer indtil juni 1941, hvor Hitler, som havde besat Frankrig, og uskadeliggjort Storbritannien, vendte fokus mod \xc3\xb8st og iv\xc3\xa6rksatte invasionen af Sovjetunionen. Molotov var ansvarlig for at fort\xc3\xa6lle det sovjetiske folk om angrebet, da han i stedet for Stalin erkl\xc3\xa6rede krigen. Hans tale, som blev transmitteret p\xc3\xa5 radio 22. juni, karakteriserede Sovjetunionen i en rolle som var lig den rolle, som Winston Churchill havde beskrevet for Storbritannien i sine tidlige taler under krigen. Den statslige forsvarskomit\xc3\xa9 blev dannet kort efter Molotovs tale, Stalin blev valgt som formand og Molotov viceformand._NEWLINE_Efter den tyske invasion f\xc3\xb8rte Molotov akutte forhandlinger med Storbritannien og senere med USA om indg\xc3\xa5else af en krigsalliance. Han fl\xc3\xb8j hemmeligt til Glasgow i Skotland, hvor han bedt budt velkommen af Eden. Den risikable flyvning, som fandt sted med et Petljakov Pe-8-bombefly i stor h\xc3\xb8jde, fl\xc3\xb8j over det tyskbesatte Danmark og Nords\xc3\xb8en. Fra Glasgow tog han et tog til London for at diskutere muligheden for at \xc3\xa5bne endnu en front mod Tyskland med den britiske regering. Efter at have indg\xc3\xa5et den britisk-sovjetiske traktat tog Molotov af sted den 26. maj til Washington D.C. i USA, hvor han m\xc3\xb8dtes med Franklin D. Roosevelt, USA\'s pr\xc3\xa6sident, og ratificerede en Lend-Lease-traktat mellem USSR og USA. B\xc3\xa5de den britiske og den amerikanske regering lovede, dog i vage formuleringer, at \xc3\xa5bne en anden front mod Tyskland. P\xc3\xa5 sin flyvning tilbage mod USSR blev Molotovs fly angrebet af tyske jagere, og senere af sovjetiske jagerfly._NEWLINE_Da Berija fortalte Stalin om Manhattan Project og dets vigtighed, h\xc3\xa5ndplukkede Stalin Molotov til at lede det sovjetiske atombombeprojekt. Udviklingen af bomben og projektet skete dog meget langsomt under Molotovs ledelse, og han blev erstattet af Berija i 1944 efter r\xc3\xa5d fra Igor Kurtjatov. Da Harry S. Truman, USA\'s pr\xc3\xa6sident, fortalte Stalin, at amerikanerne havde udviklet en bombe, som man aldrig havde set f\xc3\xb8r, bad Stalin Molotov om at s\xc3\xa6tte fart p\xc3\xa5 udviklingen. Efter ordre fra Stalin for\xc3\xb8gede den sovjetiske regering finansieringen til projektet markant._NEWLINE_Sammen med Kliment Vorosjilov bidrog Molotov b\xc3\xa5de til musikken og sangteksten til 1944-versionen af den sovjetiske nationalmelodi. Molotov bad komponisterne om at indf\xc3\xb8je en linje eller to om fred. Molotovs og Vorosjilovs rolle i forbindelse med den nye nationalsang var if\xc3\xb8lge historikeren Simon Sebag Montefiore at fungere som Stalins musikdommere._NEWLINE_Molotov fulgte med Stalin til Teherankonferencen i 1943, Jaltakonferencen i 1945 og, efter sejren over Tyskland, Potsdamkonferencen. Han repr\xc3\xa6senterede Sovjetunionen p\xc3\xa5 San Franciscokonferencen, hvor de Forenede Nationer blev dannet. Molotov var kendt som en h\xc3\xa5rd forhandler og han forsvarede sovjetiske interesser selv overfor alliancepartnere under krigen. Fra 1945 til 1947 deltog Molotov i alle fire konferencer for udenrigsministrene fra de sejrende lande i 2. verdenskrig. Han havde generelt en ikke-samarbejdsvillig indstilling over for vestlige magter, og ford\xc3\xb8mte marshallplanen som imperialistisk og h\xc3\xa6vdede, at den inddelte Europa i to lejre, en kapitalistisk og en kommunistisk lejr. Modsvaret var, at Sovjetunionen sammen med de andre lande i \xc3\xb8stblokken dannede molotovplanen, der skabte et antal bilaterale relationer mellem landene i \xc3\x98steuropa og Sovjetunionen - senere blev dette til Comecon._NEWLINE_Efter krigen begyndte Molotovs magtposition at blive sv\xc3\xa6kket. Et klart tegn p\xc3\xa5 Molotovs usikre position var hans manglende evne til at forhindre arrestationen i december 1948 af sin j\xc3\xb8diske kone Polina Zjemtjuzjina, som Stalin ikke havde stolet p\xc3\xa5 l\xc3\xa6nge. Molotov holdt aldrig op med at elske sin kone, og det siges, at han beordrede sine tjenestepiger til at lave middag til to personer hver aften, s\xc3\xa5 han kunne mindes, som han selv udtrykte det: at hun led p\xc3\xa5 grund af mig. If\xc3\xb8lge en af Molotovs n\xc3\xa6rmeste medarbejdere, Vladimir Jerofejev, s\xc3\xa5 m\xc3\xb8dtes den israelske premierminister Golda Meir under sit bes\xc3\xb8g i Sovjetunionen i begyndelsen af 1949 privat med Polina, som havde v\xc3\xa6ret hendes skolekammerat i Sankt Petersburg. Straks derefter blev Polina arresteret og beskyldt for at have forbindelser med zionistiske organisationer, og hun tilbragte et \xc3\xa5r i Lubjanka, og efterf\xc3\xb8lgende blev hun sendt i eksil i tre \xc3\xa5r til en fjern russisk by. Molotov havde ikke nogen forbindelse med hende, undtagen de sparsomme nyheder, som Berija, som han hadede, kunne fort\xc3\xa6lle ham. Hun blev l\xc3\xb8sladt \xc3\xb8jeblikkeligt efter Stalins d\xc3\xb8d. If\xc3\xb8lge Jerofejev sagde Molotov om hende: Hun er ikke bare smuk og intelligent, den eneste kvindelige minister i Sovjetunionen, hun er ogs\xc3\xa5 en \xc3\xa6gte bolsjevik, en rigtig sovjetisk person. I 1949 blev Molotov efterfulgt som udenrigsminister af Andrej Vysjinskij, han beholdt dog sin funktion som vicepremierminister og sit medlemskab af politbureauet.\n_START_SECTION_\nKarriere efter krigen (1949\xe2\x80\x931976)\n_START_PARAGRAPH_\nP\xc3\xa5 kommunistpartiets 19. kongres i 1952 blev Molotov genvalgt til politbureauet, men han var ikke p\xc3\xa5 listen over medlemmer af det nyoprettede hemmelige organ, kaldet pr\xc3\xa6sidiebureauet, hvilket indikerede, at han ikke l\xc3\xa6ngere havde Stalins opbakning. P\xc3\xa5 den 19. kongres udtalte Stalin, at Molotov og Anastas Mikojan havde beg\xc3\xa5et alvorlige fejltagelser, herunder at have udgivet en tale afholdt under krigen af Winston Churchill, i hvilken Sovjetunionens krigsindsats blev positivt fremh\xc3\xa6vet. B\xc3\xa5de Molotov og Mikojan mistede hastigt gunst, og Stalin fortalte Berija, Khrusjtjov, Malenkov og Nikolaj Bulganin at han ikke \xc3\xb8nskede at se Molotov og Mikojan omkring sig l\xc3\xa6ngere. P\xc3\xa5 sin 72. f\xc3\xb8dselsdag behandlede han dem begge med afsky. I sin tale til kommunistpartiets 20. kongres p\xc3\xa5stod Khrusjtjov, at Stalin havde haft planer om at \'g\xc3\xb8re det af med\' Molotov og Mikojan efter den 19. kongres._NEWLINE_Efter Stalins d\xc3\xb8d styrkede \xc3\xa6ndringer i ledelsen Molotovs position. Georgij Malenkov, Stalins efterf\xc3\xb8lger som premierminister, genudn\xc3\xa6vnte Molotov som udenrigsminister den 5. marts 1953. Selv om Molotov blev anset som en sandsynlig efterf\xc3\xb8lger for Stalin efter dennes d\xc3\xb8d, s\xc3\xa5 pr\xc3\xb8vede han aldrig p\xc3\xa5 at blive Sovjetunionens leder. En trojka blev dannet \xc3\xb8jeblikkeligt efter Stalins d\xc3\xb8d, og bestod af Malenkov, Berija og Molotov, men dette fik sin ende, da Malenkov og Molotov bedrog Berija. Molotov st\xc3\xb8ttede fjernelsen og senere henrettelsen af Berija efter ordre fra Khrusjtjov. Den nye partisekret\xc3\xa6r, Khrusjtjov, fremstod hurtigt som Sovjetunionens leder. Han stod bag en gradvis liberalisering i Sovjetunionen og et t\xc3\xb8brud i udenrigspolitikken, som det s\xc3\xa5s ved forsoningen med Josip Broz Titos regering i Jugoslavien, som Stalin havde smidt ud af den kommunistiske bev\xc3\xa6gelse. Molotov, en gammelstalinist, fremstod stadig mere malplaceret i dette nye politiske milj\xc3\xb8; men han repr\xc3\xa6senterede Sovjetunionen ved Genevetopm\xc3\xb8det i 1955._NEWLINE_Begivenhederne, som f\xc3\xb8rte til Molotovs nedtur begyndte i februar 1956, da Khrusjtjov uventet tog afstand fra Stalin p\xc3\xa5 SUKPs 20. kongres. Khrusjtjov angreb Stalin p\xc3\xa5 omr\xc3\xa5der som udrensningerne i 1930\'erne og nederlagene i de tidlige \xc3\xa5r under den 2. verdenskrig, som han begrundede med Stalins overdrevne tillid til Hitler og med udrensningerne i den R\xc3\xb8de H\xc3\xa6r. Eftersom Molotov var den mest fremtr\xc3\xa6dende blandt Stalins samarbejdspartnere, der stadig var i live, og da han havde spillet en v\xc3\xa6sentlig rolle i forbindelse med udrensningerne, blev det klart, at Khrusjtjovs revision af fortiden sandsynligvis ville f\xc3\xb8re til hans fald fra magten. Som et resultat blev Molotov leder for en gammel garde, som fors\xc3\xb8gte at v\xc3\xa6lte Khrusjtjov._NEWLINE_I juni 1956 blev Molotov fjernet som udenrigsminister og i juni 1957 blev han fjernet fra pr\xc3\xa6sidiet efter et mislykket fors\xc3\xb8g p\xc3\xa5 at fjerne Khrusjtjov fra posten som partisekret\xc3\xa6r. Selv om Molotovs fraktion, anti-partigruppen, til sidst vandt en afstemning i pr\xc3\xa6sidiet om at fjerne Khrusjtjov med stemmerne 7-4, n\xc3\xa6gtede Khrusjtjov at tr\xc3\xa6de tilbage f\xc3\xb8r en afstemning i Centralkomit\xc3\xa9en st\xc3\xb8ttede dette. Molotov og hans st\xc3\xb8tter kom i mindretal p\xc3\xa5 Centralkomit\xc3\xa9ens samling fra 22. - 29. juni. Til slut blev han forvist til posten som ambassad\xc3\xb8r i  Mongoliet. Molotov og hans st\xc3\xb8tter blev afsat, men blev ikke udsat for fysisk undertrykkelse. I 1960 blev han Sovjetunionens repr\xc3\xa6sentant ved det Internationale Atomenergiagentur, hvilket blev anset som en delvis rehabilitering. Molotov mistede dog sammen med Lazar Kaganovitj alle poster, og blev ekskluderet af kommunistpartiet efter partiets 22. kongres i 1961, hvor Khrusjtjov gennemf\xc3\xb8rte sin afstaliniseringskampagne, der ogs\xc3\xa5 omfattede fjernelse af Stalins sarkofag fra Lenins mausoleum. I 1962 blev alle Molotovs partidokumenter og arkivmapper slettet af myndighederne._NEWLINE_Molotov fortr\xc3\xb8d aldrig sin rolle under Stalins styre. Han fik et hjerteanfald i januar 1962. Efter bruddet mellem Kina og Sovjetunionen forl\xc3\xb8d det, at han var enig i den kritik, som Mao Zedong havde fremf\xc3\xb8rt af Khrusjtjovs s\xc3\xa5kaldte marxistiske revisionisme. If\xc3\xb8lge Roj Medvedev genkaldte Stalins datter Svetlana sig, at Molotov og hans kone havde sagt til hende at: Din far var et geni. Der er ikke nogen revolution\xc3\xa6r \xc3\xa5nd nu til dags, bare opportunisme alle vegne. Kina er vores eneste h\xc3\xa5b. Det er kun dem, der har holdt den revolution\xc3\xa6re \xc3\xa5nd i live.\n_START_SECTION_\nRehabilitering, d\xc3\xb8d og efterm\xc3\xa6le\n_START_PARAGRAPH_\nDe f\xc3\xb8rste tegn p\xc3\xa5 en rehabilitering kunne ses under Leonid Bresjnevs styre da information om ham igen blev tilladt og optaget i sovjetiske leksika. Hans forbindelse til anti-partigruppen blev n\xc3\xa6vnt i leksika, der udkom i 1973 og 1974, men forsvandt igen i midten og slutningen af 1970\'erne. Den sovjetiske leder Konstantin Tjernenko rehabiliterede Molotov yderligere - i 1984 blev det endda tilladt for Molotov at ans\xc3\xb8ge om medlemskab af kommunistpartiet. En samling af interviews med Molotov fra 1985 blev udgivet i 1994 af Feliks Tjujev med navnet Molotov Remembers: Inside Kremlin Politics. Molotov d\xc3\xb8de den 8. november 1986 under Mikhail Gorbatjovs styre. Han var 96 \xc3\xa5r, da han d\xc3\xb8de, og blev begravet p\xc3\xa5 Novodevitjekirkeg\xc3\xa5rden i Moskva._NEWLINE_Molotov var ligesom Stalin grundl\xc3\xa6ggende mistroisk overfor andre, og p\xc3\xa5 baggrund af dette var der megen vigtig information, som forsvandt. Som Molotov sagde engang: Man b\xc3\xb8r lytte til dem, men det er n\xc3\xb8dvendigt at tjekke dem efter. Efterretningsmedarbejderen kan f\xc3\xb8re dig til en meget farlig position... Der er mange provokat\xc3\xb8rer her, der og alle vegne. Som Stalin anerkendte han aldrig den kolde krig som en international konflikt. Han ans\xc3\xa5 den kolde krig som en hverdagskonflikt mellem kommunisme og kapitalisme. Han opdelte de kapitalistiske lande i to grupper, de "smarte og farlige" (imperialister) og "fjolserne". Molotov var ogs\xc3\xa5 en standhaftig russisk nationalist, og h\xc3\xa6vdede, at russerne i mods\xc3\xa6tning til ungarerne kunne lide at g\xc3\xb8re tingene i stor m\xc3\xa5lestok. F\xc3\xb8r han blev pensioneret foreslog Molotov dannelsen af en socialistisk konf\xc3\xb8deration med Folkerepublikken Kina - Molotov troede p\xc3\xa5 at socialistiske stater var en del af en st\xc3\xb8rre overstatslig enhed. Molotov kritiserede i sine senere \xc3\xa5r Nikita Khrusjtjov for at v\xc3\xa6re en "h\xc3\xb8jrefl\xc3\xb8jsafviger"._NEWLINE_Molotovcocktailen er et finsk begreb fra Vinterkrigen, brugt som generisk betegnelse for diverse improviserede brandv\xc3\xa5ben. Under Vinterkrigen brugte det sovjetiske luftv\xc3\xa5ben brandbomber og klyngebomber ekstensivt mod finske tropper og bef\xc3\xa6stninger. Da Molotov i radioudsendelser h\xc3\xa6vdede, at man ikke bombede, men snarere kastede mad ned til sultende finner, begyndte finnerne at kalde bomberne for Molotov-br\xc3\xb8dkasser. De svarede snart igen ved at angribe kampvogne med "molotovcocktails". If\xc3\xb8lge Montefiore var molotovcocktails en del af Molotovs personkult, som han slet ikke br\xc3\xb8d sig om._NEWLINE_I slutningen af 1989 - to \xc3\xa5r f\xc3\xb8r Sovjetunionens endelige kollaps - tog den sovjetiske regering formelt afstand fra Molotov-Ribbentrop-pagten - og anerkendte, at den blodige indlemmelse af de baltiske stater og delingen af Polen var ulovlig.'